1.INDLEDNING

Ved Europa-Parlamentets og Rådets afgørelser 1080/2011/EU og 466/2014/EU af henholdsvis 25. oktober 2011 og 16. april 2014 ydes der en EU-garanti til Den Europæiske Investeringsbank (EIB) mod tab i forbindelse med EIB's finansieringstransaktioner til støtte for projekter uden for Unionen i perioderne 2007-2013 og 2014-2020 ("afgørelserne" eller "EU-garantien"). I henhold til disse afgørelser skal Kommissionen hvert år på basis af EIB's årlige rapporter aflægge rapport om EIB-aktiviteter i forhold til tredjelande, der gennemføres under EU-garantien. Efter forlængelsen på seks måneder af afgørelse 1080/2011/EU indtil den 30. juni 2014 og vedtagelsen af afgørelse 466/2014/EU for 2014-2020 er denne rapport for 2014 blevet udarbejdet ud fra kravene i disse to retsakter. Denne rapport indeholder også et resumé af de transaktioner, som EIB på egen risiko har gennemført i 2014 i de regioner, der er omfattet af afgørelserne. EIB's transaktioner i landene i Afrika, Vestindien og Stillehavet (AVS) samt i oversøiske lande og territorier (OLT) gennemgås i en særskilt årsrapport.

I den nye afgørelse 466/2014/EU ("mandatet"), der blev vedtaget den 16. april 2014, er der fastsat et loft for EU-garantien på 30 mia. EUR opdelt i et fast loft på højst 27 mia. EUR og et fakultativt supplerende beløb på 3 mia. EUR. Aktiveringen af det fakultative beløb og beløbets regionale fordeling afgøres af Europa-Parlamentet og Rådet efter en midtvejsevaluering af mandatet. I den nye afgørelse er der ikke ændret ved de tre overordnede mål for EU-garantien, nemlig at fremme vækst i den lokale private sektor, udvikle sociale og økonomiske infrastrukturer, gennemføre en klimaindsats og, som et af de underliggende formål, fremme regional integration. Mandatet trådte i kraft med undertegnelsen af garantiaftalen den 25. juli 2014.

Vedlagte arbejdsdokument fra Kommissionens tjenestegrene indeholder mere detaljerede oplysninger og statistiske tabeller om ovennævnte aktiviteter fordelt på projekter, sektorer, lande og regioner. Efter et tredje år med gennemførelse af EIB's ramme for resultatmåling (Results Measurement (ReM)) gives der i denne rapport oplysninger om de forventede resultater baseret på de i 2014 godkendte EIB-finansieringstransaktioner. I arbejdsdokumentet gennemgås de faktiske resultater baseret på de første ReM Project Completion Reviews eller casestudier af projekter, der blev godkendt inden ReM og er afsluttet.

2.VIGTIGSTE RESULTATER

Bilaget til rapporten om EIB's virksomhed i 2013 i forhold til tredjelande under EU's budgetgaranti gav et samlet billede af EIB's finansieringstransaktioner uden for EU i tidsrummet fra 2007 til den 30. juni 2014. Rapporten konkluderede, at den endelige udnyttelse af afgørelse 1080/2011/EU pr. 30. juni 2014 var på 99 % samlet set trods det udfordrende erhvervsklima i mange dele af verden.

I de regioner, der er omfattet af afgørelsen, beløb de undertegnede transaktioner sig til i alt 6,8 mia. EUR, hvilket næsten modsvarer det foregående år, dog med et mindre fald i finansieringen under EU-garantien til 4,2 mia. EUR og en stigning i finansieringen under EIB's faciliteter for långivning på egen risiko med 0,2 mia. EUR til 2,6 mia. EUR. Den samlede volumen i 2014 beroede primært på gode resultater i nabolandene og førtiltrædelsesregionerne.

EIB fortsatte sit engagement i EU's klimadagsorden. I september 2015 vedtog EIB's bestyrelse en strategi for klimaforanstaltninger for at give et pejlemærke for alle EIB's aktiviteter både i og uden for Unionen, og inden udgangen af 2015 forventes der en opdatering af EIB's klimastrategi for de lande, der falder ind under det eksterne långivningsmandat. De EIB-transaktioner, der er undertegnet i de regioner, der er omfattet af afgørelsen, ligger fortsat et godt stykke over den tærskel på 25 %, der er fastsat i afgørelsen, nemlig 2,1 mia. EUR eller 31 % af de samlede undertegnelser vedrørende klimaforanstaltninger i år med særlig vægt på Asien og Latinamerika (næsten 40 % af klimaundertegnelserne).

I 2014 noterede EIB på basis af sin ReM-ramme, der blev gennemført for tredje år i træk, at 100 % af de nye transaktioner undertegnet i mandatregionerne ville yde et fremragende eller godt bidrag til mandatets mål. Over 90 % af de nye projekter forventes at nå et fremragende eller godt resultat for så vidt angår projekternes forventede effekt, kvalitet og soliditet. Mere end 85 % af de nye projekter forventes at være kendetegnet ved stor eller væsentlig additionalitet. EIB's egen rapport om resultaterne af EIB's transaktioner uden for EU (som også omfatter aktiviteter i AVS- og OLT-lande) i 2014 findes på EIB's websted.

Den nye afgørelse fremhæver en stærk samordning af EIB's eksterne virkaomhed og EU's eksterne politikker, programmer og instrumenter, og det er værd at bemærke, at i løbet af 2014 fortsatte EIB det tætte samarbejde med Kommissionen og EU-Udenrigstjenesten med henblik på at styrke overensstemmelsen og sammenhængen mellem EIB's indsats og EU's eksterne politikker. I denne forbindelse udarbejdede Kommissionen sammen med EIB og i samråd med EU-Udenrigstjenesten de reviderede regionale tekniske operationelle retningslinjer, som blev forelagt Europa-Parlamentet og Rådet i maj 2015.

3.FINANSIERINGSTRANSAKTIONER

3.1.OVERSIGT OVER EIB-FINANSIERING I DE REGIONER, DER ER OMFATTET AF AFGØRELSERNE

Nedenstående tabel giver en oversigt over omfanget af EIB's finansiering i 2014 i de regioner, der er omfattet af afgørelsen.

Tabel 1: EIB's eksterne finansieringstransaktioner undertegnet i 2014

Berørte lande Transaktioner under EU-garantien EIB-trans-aktioner på egen risiko I alt (mio. EUR) Samlet garanti Dækning af politiske risici I alt Førtiltræ-delseslande 621 0 621 1 815 2 436 Middelhavslande 1 122 260 1 382 230 1 612 Østlige nabolande, Rusland 1 016 160 1 176 0 1 176 Asien og Latinamerika 670 150 820 550 1 370 Sydafrika 175 0 175 0 175 I alt 3 603 570 4 174 2 595 6 769

Anm.: Foruden ovenstående volumener fra EIB’s egne ressourcer blev der undertegnet egenkapital- og mikrofinansieringstransaktioner til et beløb af 52 mio. EUR fra tredjepartsressourcer i Middelhavsområdet.

Andelen af aktiviteter under EU-garantien faldt i 2014 med i alt 4 % til 4,2 mia. EUR (4,4 mia. EUR i 2013) eller 61 % af den samlede finansiering i 2014 i de regioner, der er omfattet af afgørelsen. Andelen af aktiviteter finansieret på EIB's egen risiko steg med 4 % til 2,6 mia. EUR. Over 90 % af de transaktioner, som EIB finansierede på egen risiko i 2014, blev undertegnet i førtiltrædelseslandene og landene i Asien og Latinamerika, og de resterende 9 % i Middelhavslandene. I de østlige nabolande (Ukraine — se nedenfor) og Sydafrika blev al finansiering undertegnet under EU-garantien.

I 2014 var 86 % af de lån, der blev undertegnet under EU-garantien, dækket af en totalgaranti (3,6 mia. EUR), som anvendes til transaktioner med stater og lokale og regionale myndigheder, mens 14 % var dækket af en garanti mod politiske risici (0,6 mia. EUR) i forbindelse med transaktioner med den private sektor.